ນາຍົກປາກິສຖານ ກ່າວຍ້ອງຍໍ ທ່ານທຣຳ ສຳລັບບົດບາດ ໃນການລິເລີ້ມ ຂະບວນການສັນຕິພາບ ໃນອັຟການິສຖານ
ທ່ານອິມຣານ ຄານ ໄດ້ກ່າວວ່າ ປາກິສຖານໄດ້ມີບົດບາດ “ທີ່ສຳຄັນສ່ວນໃດສ່ວນນຶ່ງ” ໃນການຈັດແຈງໃຫ້ມີການເຈລະຈາສັນຕິພາບ ລະຫວ່າງສະຫະລັດ ແລະພວກກະບົດຕາລິບານ ຂອງອັຟການິສຖານ.
ນາຍົກລັດຖະມົນຕີປາກິສຖານ ທ່ານອິມຣານ ຄານ ກ່າວຍົກຍ້ອງປະທານາ ທິບໍດີ ດໍໂນລ ທຣຳ ຜູ້ທີ່ກຳລັງຈະອອກຈາກຕຳແໜ່ງ ສຳລັບການລິເລີ້ມຂະບວນການສັນຕິພາບ ທີ່ເປັນຂີດໝາຍສຳຄັນ ທີ່ໄດ້ແນໃສ່ເພື່ອຍຸຕິບັນຫາຂັດແຍ້ງໃນອັຟການິສຖານ ອັນເປັນສົງຄາມທີ່ຍາວທີ່ສຸດ ຂອງອາເມຣິກາ “ຫຼັງຈາກເວລາອັນຍາວນານ ທີ່ມີຄວາມຄາດຫວັງຂອງສັນຕິພາບໃນອັຟການິສຖານ… ມັນກໍເປັນຜົນສຳເລັດທີ່ຍິ່ງໃຫຍ່ຂອງທ່ານທຣຳ ເພາະວ່າເພິ່ນໄດ້ກົດດັນຢ່າງແທ້ຈິງຕໍ່ຂະບວນການສັນຕິພາບເພື່ອໃຫ້ເກີດຂຶ້ນ” ທ່ານຄານ ໄດ້ກ່າວໄປໃນວັນພຸດວານນີ້ ໃນລະຫວ່າງກອງປະຊຸມສົນທະນາເສດຖະກິດໂລກຜ່ານທາງອອນໄລນ໌ ທ່ານໄດ້ກ່າວອີກວ່າ “ຂ້າພະເຈົ້າຮູ້ສຶກວ່າ ປະທານາທິບໍດີ ທຣຳ ເຮັດໜ້າທີ່ໄດ້ດີເລີດຢູ່ທີ່ນີ້ ແລະຂ້າພະເຈົ້າເຊື່ອໝັ້ນວ່າ ປະທານາທິບໍດີທີ່ຖືກເລືອກໃໝ່ ທ່ານໄບເດັນ ແມ່ນຈະບໍ່ຕ່າວປີ້ນອັນນີ້ ເພາະວ່າ ບໍ່ມີການແກ້ໄຂອື່ນໃດເລີຍ ສະນັ້ນແລ້ວ ຂ້າພະເຈົ້າຄຶດວ່າ ໝົດທຸກຄົນຈະພະຍາຍາມຊຸກຍູ້ຂະບວນການສັນຕິພາບນີ້ ” ທ່ານໄດ້ກ່າວວ່າ ປາກິສຖານໄດ້ມີບົດບາດ “ທີ່ສຳຄັນສ່ວນໃດສ່ວນນຶ່ງ” ໃນການຈັດແຈງໃຫ້ມີການເຈລະຈາສັນຕິພາບລະຫວ່າງສະຫະລັດ ແລະກຸ່ມພວກກະບົດຕາລິບານຂອງອັຟການິສຖານ ການເຈລະຈາດັ່ງກ່າວ ໃຊ້ເວລາເກືອນເຖິງ 20 ເດືອນ ກ່ອນຈະໄດ້ເກີດຜົນຂອງການສ້າງຕັ້ງຂໍ້ຕົກລົງສັນຕິພາບທີ່ເປັນຂີດໝາຍໃນເດືອນກຸມພາ ປີກາຍນີ້ ລະຫວ່າງ ຄູ່ປໍລະປັກທັງສອງຝ່າຍ ໃນສົງຄາມອັຟການິສຖານທີ່ແກ່ຍາວມາໄດ້ 19 ປີນັ້ນ ຂໍ້ຕົກລົງດັ່ງກ່າວທີ່ໄດ້ອຳນວຍໃຫ້ລັດຖະບານທ່ານທຣຳ ເລີ້ມຕົ້ນການຖອນທະຫານສະຫະລັດອອກຈາກອັຟການິສຖານໃນທັນທີໂດຍການຫລຸດຈຳນວນ ທະຫານສະຫະລັດລົງເຫຼືອປະມານ 4,500 ຄົນຈາກທີ່ມີຢູ່ປະມານ 13,000 ຄົນ ໃນເວລາຂອງການລົງນາມໃນສົນທິສັນຍາດັ່ງກ່າວ ທ່ານທຣຳ ໄດ້ປະ ກາດແຜນການຖອນກຳລັງທະຫານຕື່ມອີກ 2,000 ຄົນໃນບໍ່ເທົ່າໃດອາທິດຈະມາເຖິງນີ້ ຂໍ້ຕົກລົງໃນວັນທີ 29 ກຸມພາ ຍັງໄດ້ເປີດປະຕູຕໍ່ການເຈລະຈາກສັນຕິພາບໂດຍກົງ ທີ່ເປັນຄັ້ງທຳອິດເລີຍ ລະຫວ່າງກຸ່ມຕາລີບານ ແລະບັນດາຜູ້ຕາງ ໜ້າຂອງລັດຖະບານອັຟການິສຖານ ຊຶ່ງໄດ້ເລີ້ມຂຶ້ນໃນເດືອນກັນຍາ ຢູ່ກາຕາ ເຖິງຢ່າງໃດກໍຕາມ ອັນທີ່ເອີ້ນວ່າ ການສົນທະນາພາຍໃນກຸ່ມຂອງອັຟການິສຖານນັ້ນ ໄດ້ຢຸດສະງັກໂດຍສ່ວນໃຫຍ່ ທ່ານຄານໄດ້ກ່າວໃນວັນພຸດວານນີ້ ວ່າ “ຄວາມຫວັງທີ່ຍິ່ງໃຫຍ່ທີ່ນີ້ ກໍແມ່ນວ່າ ການເຈລະຈາສັນຕິພາບທີ່ສຳເລັດທັງຫຼາຍເຫຼົ່ານີ້ ແລະກໍມີສັນຕິພາບຢູ່ໃນອັຟການິສຖານ ”